Vsebina

# Določanje obrob za znake

Če so vse lastnosti obrob dveh soležnih obsegov besedila identične (enak slog, širina, barva, zamik od roba in senca), bosta obsega obravnavana kot del iste skupine obrob in upodobljena v okviru iste obrobe v dokumentu.

## Nastavljanje vnaprej določenega sloga obrobe

1. Izberite obseg znakov, kateremu želite dodati obrobo.

2. Izberite Oblika – Znak – Obrobe.

3. V območju Privzeto izberite enega izmed privzetih slogov obrob.

4. V območju Črta izberite slog črte, širino in barvo za izbrani slog obrobe. Te spremembe se nanašajo na vse črte obrob, ki so vključene v izbrani slog obrobe.

5. V področju Odmik vsebine izberite razdaljo med obrobami in izbranimi znaki. Spremenite lahko samo razdaljo do robov, ki imajo določeno obrobo.

6. Kliknite V redu za uveljavitev sprememb.

## Nastavljanje sloga obrobe po meri

1. Izberite obseg znakov, kateremu želite dodati obrobo.

2. Izberite Oblika – Znak – Obrobe.

3. V območju Uporabniško določeno izberite rob ali robove, ki jih želite videti v skupni postavitvi. Kliknite rob v predogledu, da vključite ali izključite ta rob.

4. V območju Črta izberite slog črte, širino in barvo za izbrani slog obrobe. Te spremembe se nanašajo na vse črte obrob, ki so vključene v izbrani slog obrobe.

5. Ponovite zadnja koraka za vsak rob obrobe.

6. V področju Odmik vsebine izberite razdaljo med obrobami in izbranimi znaki. Spremenite lahko samo razdaljo do robov, ki imajo določeno obrobo.

7. Kliknite V redu za uveljavitev sprememb.

Podobne teme

Določanje obrob za odstavke

Določanje obrob za strani

Določanje obrob za tabele in celice v tabelah

Določanje obrob za predmete