Vsebina

# Kaj ponuja LibreOffice Draw

LibreOffice Draw nudi ustvarjanje enostavnih in kompleksnih risb ter njihov izvoz v številne pogosto uporabljene zapise. Prav tako lahko v risbe vstavljate tabele, grafikone, formule in druge gradnike, ki ste jih ustvarili s programi LibreOffice.

## Vektorska grafika

LibreOffice Draw ustvarja vektorsko grafiko s pomočjo črt in krivulj, ki jih določajo matematični vektorji. Vektorji opisujejo črte, elipse in mnogokotnike, odvisno od njihove geometrije.

## Ustvarjanje tridimenzionalnih predmetov

V LibreOffice Draw lahko ustvarjate enostavne tridimenzionalne predmete, kot so kocke, krogle in valji, ter predmetom celo spreminjate svetlobni vir.

## Mreže in črte za pripenjanje

Mreže in črte za pripenjanje ponujajo vizualne iztočnice kot pomoč pri poravnavi predmetov risbe. Poleg tega lahko predmet pripnete na mrežno črto, črto za pripenjanje ali na rob drugega predmeta.

## Povezovanje predmetov za prikaz odnosov

V LibreOffice Draw lahko predmete povežete s posebnimi črtami, imenovanimi »konektorji«, s čimer pokažete odnos med predmeti. Konektorji se pripnejo na točke lepljenja risalnih predmetov in ostanejo povezani tudi takrat, ko povezane predmete premikate. Konektorji so izjemno uporabni pri ustvarjanju organigramov in tehničnih diagramov.

## Prikaz dimenzij

Tehnični diagrami pogosto prikazujejo dimenzije predmetov v risbi. V LibreOffice Draw lahko uporabite kotirne črte za izračun in prikaz linearnih dimenzij.

## Galerija

Galerija vsebuje slike, animacije, zvoke in drugo, kar lahko vstavite in uporabite v svojih risbah kot tudi v drugih programih LibreOffice.

## Grafični formati

Z LibreOffice Draw lahko risbe izvozite v številne priljubljene grafične formate, kot so BMP, GIF, JPG in PNG.