Vsebina

# Nameščanje vgrajene pomoči

Navodila za nameščanje vgrajene pomoči so odvisne od metode nameščanja LibreOffice na vaši napravi. Glede na namen tega vodnika upoštevajte naslednja pristopa:

1. Nameščanje z uporabo uradnih izvršljivih datotek, ki so na voljo na strani za prenos LibreOffice.

2. Nameščanje iz skladišč tretjih strani. To je najpogosteje pri operacijskih sistemih Linux, ki vzdržujejo lastne pakete.

Ta priročnik vsebuje navodila za namestitev vgrajene pomoči za pakete, ki jih zagotavljata Ubuntu in Fedora. Če vaš način namestitve ni opisan v tem priročniku, se obrnite na vzdrževalce paketov, nameščenih v vašem sistemu.

## Nameščanje z uradne strani za prenose

Navodila v tem razdelku ustrezajo nameščanju LibreOffice iz uradnih izvršljivih datotek. Sledite spodnjim korakom, da pridobite namestitveno datoteko za vgrajeno pomoč za nepovezan način:

1. Obiščite slovensko stran za prenos LibreOffice.

2. Preverite, da je v razdelku Izberite svoj operacijski sistem izbran vaš trenutni operacijski sistem.

3. Kliknite povezavo Pomoč za uporabo v nepovezanem načinu in shranite izvršljivo datoteko na svojo napravo.

Pred klikom povezave Pomoč za uporabo v nepovezanem načinu preverite, da ste izbrali želeni jezik. Kliknite iščete v drugem jeziku?, že želite drug jezik.

### Windows

Odprite mesto, kamor ste prenesli izvršljivo datoteko .msi, in zaženite namestitveni program. Sledite napotkom namestitvenega programa.

### macOS

Odprite mesto, kamor ste prenesli izvršljivo datoteko .dmg, in zaženite namestitveni program. Ko se po zaključeni namestitvi odpre okno, povlecite in spustite ikono LibreOffice na ikono Applications.

### Namestitveni program DEB

Namestitveni program .deb je namenjen distribucijam Linuxa na osnovi sistema Ubuntu in je na voljo kot stisnjena datoteka .tar.gz.

Prenesite datoteko .tar.gz na svojo napravo in jo razširite. Datoteka .deb se bo nahajala v mapi DEBS.

Odprite program Terminal, uporabite ukaz cd, da krmarite do mape, kjer se nahaja datoteka .deb, in izvršite naslednji ukaz:

$ sudo dpkg -i libobasis7.6-sl-help_7.6.4.1-1_amd64.deb

Ime prenesene datoteke vsebuje številko različice, zato se dejansko ime datoteke lahko razlikuje od imena v zgornjem primeru.

### Namestitveni program RPM

Namestitveni program .rpm je namenjen distribucijam Linuxa na osnovi sistema Red Hat in je na voljo kot stisnjena datoteka .tar.gz.

Prenesite datoteko .tar.gz na svojo napravo in jo razširite. Datoteka .rpm se bo nahajala v mapi PRMS.

Odprite program Terminal, uporabite ukaz cd, da krmarite do mape, kjer se nahaja datoteka .rpm, in izvršite naslednji ukaz:

$ sudo rpm -i libobasis7.6-sl-help-7.6.4.1-1.x86_64.rpm

Po zaključku namestitve ponovno zaženite LibreOffice, da lahko uporabite vgrajeno pomoč.

## Nameščanje iz skladišč tretjih oseb

Distribucije Linuxa običajno ponujajo lastne pakete LibreOffice, zato se metoda nameščanja vgrajene pomoči razlikuje glede na distribucijo.

Sledijo navodila za namestitev paketov pomoči, ki jih ponujata Ubuntu in Fedora.

### Distribucije na osnovi Ubuntu

Odprite program Terminal in izvršite naslednji ukaz (spodnji primer namesti vgrajeno pomoč v slovenskem jeziku):

$ sudo apt install libreoffice-help-sl

### Fedora

Odprite program Terminal in izvršite naslednji ukaz (spodnji primer namesti vgrajeno pomoč v slovenskem jeziku):

$ sudo dnf install libreoffice-langpack-sl

### Paketi Snap

Paket Snap za LibreOffice je na voljo z vnaprej nameščeno vgrajeno pomočjo za različne jezike.

Podobne teme

Pomoč za LibreOffice